**Ministru kabineta noteikumu projekts “Latvijas Republikas valsts robežas joslas, patrulēšanas joslas un robežzīmju uzraudzības joslas iekārtošanas un uzturēšanas noteikumi” sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Ministru kabineta noteikumu “Latvijas Republikas valsts robežas joslas, patrulēšanas joslas un robežzīmju uzraudzības joslas iekārtošanas un uzturēšanas noteikumi” projekts (turpmāk – Projekts) izstrādāts, lai atbilstoši likumā “Grozījumi Latvijas Republikas valsts robežas likumā” (pieņemts Saeimā 2021.gada 19.augustā (Nr.1137/Lp13)) (turpmāk – Likums) ietvertajam pilnvarojumam Ministru kabinets noteiktu valsts robežas joslas, patrulēšanas joslas un robežzīmju uzraudzības joslas iekārtošanas un uzturēšanas prasības un tādējādi nodrošinātu efektīvu Valsts robežsardzes funkciju izpildi. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Likums, kura 3. pantā ir ietverta Latvijas Republikas valsts robežas likuma 13. panta astotā daļa, paredzot pilnvarojumu Ministru kabinetam noteikt valsts robežas joslas iekārtošanas un uzturēšanas prasības gar ārējo un iekšējo robežu, kā arī patrulēšanas joslas un robežzīmju uzraudzības joslas iekārtošanas un uzturēšanas prasības.  Latvijas Republikas Valsts kontroles 2020. gada 8. janvāra revīzijas ziņojumā Nr. 2.4.1-11/2019 “Vai valsts budžeta līdzekļi Latvijas Republikas robežas joslas infrastruktūras būvniecībai un uzturēšanai ir izlietoti likumīgi, sasniedzot izvirzītos mērķus un rezultātus?” (turpmāk – Revīzijas ziņojums) ietvertie ieteikumi:   1. izvērtēt, vai pastāv apstākļi, kad valsts robežas josla ir jāierīko platāka, nekā šobrīd noteikts normatīvajos aktos, un nepieciešamības gadījumā rosināt izmaiņas normatīvajos aktos, gan nosakot gadījumus, kad robežas joslas platums var tikt mainīts, gan paredzot kārtību jautājuma izlemšanai par robežas joslas ierīkošanu attiecīgajā platumā; 2. nodrošinātu normatīvajiem aktiem atbilstošu un ekonomisku valsts budžeta līdzekļu izlietojumu, izvērtēt uz iekšējās robežas veicamo robežas joslas uzturēšanas darbu veidu un apjomu un atbilstoši Latvijas Republikas valsts robežas likumā noteiktajam rosināt Ministru kabinetam noteikt iekšējās robežas joslas iekārtošanas un uzturēšanas prasības, kā arī nepieciešamības gadījumā rosināt grozījumu veikšanu, lai Latvijas Republikas valsts robežas likumā skaidri tiktu noteikta valsts robežas joslas atrašanās visos posmos. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Saskaņā ar Latvijas Republikas valsts robežas likuma 8. panta trešo daļu gar valsts sauszemes robežu izveido valsts robežas joslu, bet gar ārējo sauszemes robežu – arī pierobežas joslu un pierobežu. Atbilstoši Latvijas Republikas valsts robežas likuma 13. panta pirmajai daļai Ministru kabinets nosaka noteikta platuma valsts robežas joslu. Valsts robežas joslas platums nedrīkst būt šaurāks par Latvijas Republikas noslēgtajos starptautiskajos līgumos noteikto valsts robežas joslas platumu. Atbilstoši Ministru kabineta 2012. gada 14. augusta noteikumu Nr. 550 “Noteikumi par Latvijas Republikas valsts robežas joslu, pierobežas joslu un pierobežu, kā arī pierobežas, pierobežas joslas un valsts robežas joslas norādījuma zīmju un informatīvo norāžu paraugiem un to uzstādīšanas kārtību” 2. punktam Latvijas Republikas valsts robežas joslas platums ar Baltkrievijas Republiku – 12 metri, ar Krievijas Federāciju – 12 metri, ar Igaunijas Republiku – 6 metri, bet ar Lietuvas Republiku – 5 metri.  Ievērojot Revīzijas ziņojumā ietvertos ieteikumus, ir izstrādāts Likums, paredzot, ka vietās, kur valsts robežas josla nav nosakāma (publiskās upes un ezeri) vai to nevar noteikt dabisku šķēršļu (applūstoša vai pārpurvota teritorija, stāvkrasts) un citā veidā pie ārējās robežas nav iespējams nodrošināt robežapsardzības sistēmas pastāvēšanai nepieciešamos apstākļus, Ministru kabinets var noteikt patrulēšanas joslu. Tāpat Likumā ir paredzēts, ka teritorija no valsts robežas līdz patrulēšanas joslai ir robežzīmju uzraudzības josla. Ja no patrulēšanas joslas nav redzama vai ir būtiski apgrūtināta valsts robežas redzamība, var veikt robežzīmju uzraudzības joslas iekārtošanu un uzturēšanu, ciktāl tas nepieciešams valsts robežas redzamības nodrošināšanai.  Vienlaikus, lai noteiktu patrulēšanas joslas un robežzīmju uzraudzības joslas iekārtošanas un uzturēšanas prasības, Likumā ir ietverts attiecīgs pilnvarojums Ministru kabinetam. Ņemot vērā minēto, Projekts ir izstrādāts, pamatojoties uz Likumā 3. pantā ietverto Latvijas Republikas valsts robežas likuma 13. panta astoto daļu, kurā ir ietverts pilnvarojums Ministru kabinetam noteikt valsts robežas joslas iekārtošanas un uzturēšanas prasības gar ārējo un iekšējo robežu, kā arī patrulēšanas joslas un robežzīmju uzraudzības joslas iekārtošanas un uzturēšanas prasības.  Projekta I nodaļa satur vispārīgos jautājumus un Projekta 2. punktā ir ietverts terminu skaidrojums, ievērojot valsts robežas joslā gar ārējo robežu iekārtojamo zonu izvietojumu. Projekta 2. punktā vienlaikus ir sniegts valsts robežas joslā gar ārējo robežu iekārtojamo zonu raksturojums, norādot attiecīgās zonas platumu, iekārtošanas vietu un mērķi (proti, vai attiecīgā zona ir paredzēta robežzīmju vizuālai uzraudzībai un kontrolei, žoga ierīkošanai, robežuzraudzības tehnisko līdzekļu – klātbūtnes uztveršanas sistēmu un novērošanas iekārtu – uzstādīšanai, Valsts robežsardzes amatpersonu patrulēšanai, valsts robežas vizuālajai un tehniskajai novērošanai, valsts robežas nelikumīgas šķērsošanas pazīmju konstatēšanai un fiksēšanai). Vienlaikus Projekta 2.5. apakšpunktā ir sniegts valsts robežas joslā gar ārējo robežu izvietojamās inženierbūves – žoga – skaidrojums.  Projekta II nodaļa satur valsts robežas joslas iekārtošanas un uzturēšanas prasības uz Eiropas Savienības ārējās robežas. Atbilstoši Projekta 3. punktam visā valsts robežas joslā gar ārējo robežu iekārto robežzīmju novērošanas zonu, patruļtakas zonu un brīvās novērošanas zonu, savukārt atbilstoši Projekta 13. punktam pēdu kontroles joslu iekārto tikai tajos valsts robežas joslas gar ārējo robežu posmos, kur ir irdena augsne. Lai nodrošinātu Valsts robežsardzes funkciju izpildi un attiecīgi radītu robežapsardzības sistēmas pastāvēšanai nepieciešamos apstākļus pie ārējās robežas, Projekta 4. punkts paredz noteikt, ka valsts robežas joslu gar ārējo robežu iekārto, attīrot to no kokiem, krūmiem, to saknēm un nolīdzinot augsnes virsējo kārtu.  Vienlaikus Projekta 5. punkts paredz noteikt, ka valsts robežas joslas gar ārējo robežu posmos, kur pastāv augsts valsts robežas nelikumīgas šķērsošanas risks, var uzstādīt klātbūtnes uztveršanas sistēmas un novērošanas iekārtas (robežzīmju novērošanas zonā, patruļtakas zonā un brīvās novērošanas zonā), ierīkot pēdu kontroles joslu (robežzīmju novērošanas zonā) un ierīkot žogu (robežzīmju novērošanas zonā vai brīvās novērošanas zonā). Ar klātbūtnes uztveršanas sistēmu palīdzību var konstatēt pārkāpuma pazīmes, noteikt robežpārkāpēju atrašanās vietu apvidū, savukārt ar novērošanas iekārtu palīdzību var veikt valsts robežas, valsts robežas joslas vizuālu kontroli, konstatēt pārkāpuma pazīmes, noteikt robežpārkāpēju atrašanās vietu apvidū. Pēdu kontroles josla ir nepieciešama, lai radītu pēc iespējas labākus apstākļus pārkāpēja pēdu fiksēšanai un attiecīgi valsts robežas joslas daļu speciāli iekārtot, lai pārkāpēja pēdu nospiedumi būtu skaidri saskatāmi. Savukārt žoga uzstādīšana ir nepieciešama, lai atturētu pārkāpējus no nelikumīgas valsts robežas šķērsošanas vai kavētu šādu rīcību. Ierīkojot žogu valsts robežas joslas posmos, kuros pastāv augsts valsts robežas nelikumīgas šķērsošanas risks, ir iespējams preventīvi novērst pārkāpumu vai kavēt pārkāpējus.  Projekta 6. un 7. punkts papildus Projekta 2.1., 5.1., 5.2. un 5.3. apakšpunktā ietvertajam nosaka robežzīmju novērošanas zonas iekārtošanas un uzturēšanas prasības, paredzot, ka robežzīmju novērošanas zonā uzstāda robežzīmes un ka pieļaujamais zāles augstums nedrīkst pārsniegt 0,3 metrus. Minētais ir nepieciešams, lai nodrošinātu robežzīmju redzamību.  Projekta 8. un 10. punkts papildus Projekta 2.2. un 5.1. apakšpunktam nosaka patruļtakas zonas iekārtošanas un uzturēšanas prasības. Lai nodrošinātu Valsts robežsardzes amatpersonām iespēju valsts robežas joslā gar ārējo robežu brīvi pārvietoties ar kājām vai ar transportlīdzekli (piemēram, kvadraciklu vai sniega motociklu), atbilstoši Projekta 8. punktam patruļtakas zonā paredzēts izveidot patruļtaku divu metru platumā ar segumu, kas nodrošinās attiecīgi Valsts robežsardzes amatpersonu brīvu pārvietošanos. Vienlaikus, ņemot vērā, ka patruļtakas zonā izveidotā patruļtaka var šķērsot nelielas ūdenstilpes (piemēram, strautus un upes) vai citas grūti šķērsojamas vietas (piemēram, slīkšņas, meliorācijas grāvjus, purvus, applūstošas teritorijas), Projekta 10. punkts paredz, ka uz patruļtakas ierīko laipas, caurtekas un tiltus. Minētais ir nepieciešams, lai arī grūti šķērsojamās vietās Valsts robežsardzes amatpersonām būtu iespējama brīva pārvietošanās patruļtakas zonā. Vienlaikus Projekta 9. punkts paredz, ka, ja patruļtakas zonā ir tādi dabiski šķēršļi, kuru dēļ nav iespējams izveidot patruļtaku, to izveido brīvās novērošanas zonā, tādējādi paredzot, ka visā valsts robežas joslā gar ārējo robežu ir izveidota patruļtaka, kas nodrošina Valsts robežsardzes amatpersonu brīvu pārvietošanos un attiecīgi Valsts robežsardzes funkciju izpildi.  Vienlaikus vēršama uzmanība, ka patruļtakas zona ir nošķirama no patrulēšanas joslas. Atbilstoši Likumā 3. pantā ietvertajai Latvijas Republikas valsts robežas likuma 13. panta piektajai daļai patrulēšanas joslu Ministru kabinets varēs noteikt tikai tur, kur valsts robežas josla nav nosakāma vai to nevar noteikt dabisku šķēršļu dēļ. Savukārt patruļtakas zona atbilstoši Projekta 2.2. apakšpunktam ir valsts robežas joslas daļa, līdz ar to patruļtakas zona būs iekārtojama tikai tur, kur ir nosakāma valsts robežas josla.  Projekta 11. un 12. punkts papildus Projekta 2.3., 5.1. un 5.3. apakšpunktam nosaka brīvās novērošanas zonas iekārtošanas un uzturēšanas prasības. Brīvās novērošanas zonā atbilstoši Projekta 11. punktam uzstāda valsts robežas joslas informatīvās norādes, kuru paraugs un uzstādīšanas kārtība ir noteikta Ministru kabineta 2012. gada 14. augusta noteikumos Nr. 550 “Noteikumi par Latvijas Republikas valsts robežas joslu, pierobežas joslu un pierobežu, kā arī pierobežas, pierobežas joslas un valsts robežas joslas norādījuma zīmju un informatīvo norāžu paraugiem un to uzstādīšanas kārtību”. Savukārt atbilstoši Projekta 12. punktam brīvās novērošanas zonā pieļaujamais zāles augstums nedrīkst pārsniegt 0,3 metrus, lai nodrošinātu valsts robežas joslas informatīvo norāžu redzamību. Projekta 13., 14.  un 15. punkts papildus Projekta 2.4. un 5.2. apakšpunktam nosaka pēdu kontroles joslas iekārtošanas un uzturēšanas prasības. Lai radītu pēc iespējas labākus apstākļus pārkāpēja pēdu fiksēšanai, Projekts paredz, iekārtojot pēdu kontroles joslu, to 0,15 metru dziļumā pilnīgi atbrīvot no augu segas, uzarot un frēzējot augsnes virsējo kārtu, kā arī to regulāri atjaunot un uzturēt tās funkcionalitāti, ievērojot meteoroloģisko, dzīvnieku un citu faktoru ietekmi. Vienlaikus, ņemot vērā dažādus dabiskos apstākļus valsts robežas joslā gar ārējo robežu, Projekta 16. punkts paredz noteikt, ka pēdu kontroles joslu neiekārto purvos un applūstošās teritorijās.  Ņemot vērā, ka valsts robežas joslā gar ārējo robežu žoga uzstādīšana kalpo kā preventīvs līdzeklis novērst pārkāpumus un kavēt pārkāpējus, Projekta 17. un 18. punkts papildus Projekta 2.5. apakšpunktam nosaka žoga uzstādīšanas un aprīkošanas prasības. Lai nodrošinātu efektīvu robežkontroli un mazinātu iespēju nelikumīgi šķērsot ārējo robežu, Projekta 17. punkts paredz, ka valsts robežas joslas posmos, kur izveidotas robežšķērsošanas vietas, minimālais nepārtraukta žoga posms uz katru pusi no robežšķērsošanas vietas teritorijas nožogojuma ir divi kilometri. Savukārt Projekta 18. punkts efektīvas robežuzraudzības nodrošināšanai paredz, ka žogs var būt aprīkots ar klātbūtnes uztveršanas sistēmām un novērošanas iekārtām. Klātbūtnes uztveršanas sistēmu un novērošanas iekārtu izmantošana robežuzraudzības nodrošināšanai ir noteikta Ministru kabineta 2010. gada 27. jūlija noteikumos Nr. 675 “Noteikumi par robežpārbaudei un robežuzraudzībai nepieciešamajiem tehniskajiem līdzekļiem”. Vienlaikus Projekta 19. punkts paredz noteikt, ka, ja dabisku šķēršļu dēļ žogu nav iespējams ierīkot robežzīmju novērošanas zonā, to ierīko brīvās novērošanas zonā. Savukārt Projekta 20. punkts paredz, ka novērošanas iekārtas uzstāda tikai labi pārredzamos valsts robežas joslas novērošanas posmos.  Lai nodrošinātu valsts robežas joslas gar ārējo robežu un tajā esošo zonu atbilstību iepriekš minētajām prasībām, kā arī lai nodrošinātu robežapsardzības sistēmas pastāvēšanai nepieciešamos apstākļus, Projekta 21. un 22. punkts nosaka prasības valsts robežas joslas uzturēšanai un attiecīgi valsts robežas joslas uzturēšanas ietvaros veicamos darbus. Projekta 21. punkts paredz, ka valsts robežas joslu uztur tādā stāvoklī, lai tā visā garumā būtu labi pārredzama un netraucētu Valsts robežsardzes amatpersonām brīvi pārvietoties gar valsts robežu kājām vai ar transportlīdzekli. Savukārt Projekta 22. punkts paredz, ka valsts robežas joslas uzturēšanai veic robežzīmju atjaunošanu un pārbūvi, informatīvo norāžu atjaunošanu un nomaiņu, patruļtakas atjaunošanu un appļaušanu, kā arī žoga, laipu, caurteku un tiltu atjaunošanu un pārbūvi, caurteku un grāvju tīrīšanu, kā arī dažādu faktoru ietekmes dēļ radītu valsts robežas joslai nelabvēlīgu izmaiņu likvidēšanu, pēdu kontroles joslas augsnes virsējās kārtas apstrādi, attīrīšanu no kokiem, krūmiem un to saknēm, zāles pļaušanu, kā arī klātbūtnes uztveršanas sistēmu un novērošanas iekārtu tehnisko apkopi.  Likums paredz, ka vietās, kur gar ārējo robežu valsts robežas josla nav nosakāma (publiskās upes un ezeri) vai to nevar noteikt dabisku šķēršļu (applūstoša vai pārpurvota teritorija, stāvkrasts) dēļ valsts robežas joslu nenosaka un citā veidā pie ārējās robežas nav iespējams nodrošināt robežapsardzības sistēmas pastāvēšanai nepieciešamos apstākļus, Ministru kabinets var noteikt patrulēšanas joslu. Vienlaikus Likums paredz, ka teritorija no valsts robežas līdz patrulēšanas joslai ir robežzīmju uzraudzības josla. Ja no patrulēšanas joslas nav redzama vai ir būtiski apgrūtināta valsts robežas redzamība, var veikt robežzīmju uzraudzības joslas iekārtošanu un uzturēšanu, ciktāl tas nepieciešams valsts robežas redzamības nodrošināšanai. Ņemot vērā minēto un Likumā ietverto pilnvarojumu Ministru kabinetam, Projekta III nodaļa nosaka patrulēšanas joslas un robežzīmju uzraudzības joslas iekārtošanas un uzturēšanas prasības.  Ievērojot to, ka atbilstoši Likumam patrulēšanas josla un robežzīmju uzraudzības josla var tikt iekārtota vietās, kur valsts robežas joslu dabisku šķēršļu dēļ nevar iekārtot vai arī tā nav iekārtojama, Projektā ietvertās patrulēšanas joslas un robežzīmju uzraudzības joslas iekārtošanas un uzturēšanas prasības ir līdzīgas valsts robežas joslas gar ārējo robežu iekārtošanas un uzturēšanas prasībām, lai arī attiecīgajos posmos tiktu nodrošināti robežapsardzības sistēmai nepieciešamie apstākļi.  Projekta 23., 24., 25. un 26. punkts nosaka patrulēšanas joslas iekārtošanas prasības, atbilstoši kurām patrulēšanas joslu iekārto trīs metru platumā ar mērķi nodrošināt iespēju Valsts robežsardzes amatpersonām veikt patrulēšanu, kā arī uzstādīt robežuzraudzības tehniskos līdzekļus (klātbūtnes uztveršanas sistēmas un novērošanas iekārtas).  Projekta 23. punkts paredz noteikt, ka patrulēšanas joslu iekārto trīs metru platumā Valsts robežsardzes amatpersonu patrulēšanai un robežuzraudzības tehnisko līdzekļu – klātbūtnes uztveršanas sistēmu un novērošanas iekārtu – uzstādīšanai. Projekta 24. punkts paredz, ka patrulēšanas joslā var izvietot inženierbūves, ja tas nepieciešams robežapsardzības sistēmas nodrošināšanai. Vienlaikus, lai nodrošinātu to, ka atbilstoši Likumā noteiktajam personas ar saņemtām terminētajām caurlaidēm var uzturēties un brīvi pārvietoties pa patrulēšanas joslu un robežzīmju uzraudzības joslu, kā arī nepieciešamības gadījumā valsts robežai var piekļūt arī operatīvie dienesti, Projekta 24. punkts paredz, ka patrulēšanas joslā nevar izvietot tādas inženierbūves, kas pilnībā liedz piekļuvi valsts robežai konkrētajā posmā.  Tāpat, lai nodrošinātu Valsts robežsardzes amatpersonām iespēju pārvietoties valsts robežas tiešā tuvumā arī vietās, kur valsts robeža josla gar ārējo robežu nav noteikta vai nosakāma, Projekta 25. punkts paredz patrulēšanas joslā iekārtot un uzturēt tādu segumu, kas nodrošina brīvu pārvietošanos ar kājām vai transportlīdzekli. Lai paredzētu iespēju Valsts robežsardzes transportlīdzeklim apgriezties braukšanai pretējā virzienā, patrulēšanas joslā varēs ierīkot tam domātas platformas. Lai apgriešanās platformas varētu izvietot atbilstoši Valsts robežsardzes nepieciešamībai, Projekts neparedz noteikt apgriešanās platformu uzstādīšanas biežumu, kā arī apgriešanās platformas izmēru. Attiecīgi apgriešanās platformas izmēru un uzstādīšanas biežumu noteiks patrulēšanas joslas iekārtošanas ietvaros, ņemot vērā attiecīgajā valsts robežas posmā pastāvošos dabiskos apstākļus. Taču, lai nodrošinātu tiesisko noteiktību, Projekta 25. punktā tiek noteikts, ka apgriešanās platforma var pārsniegt Projekta 23. punktā noteikto platumu. Vienlaikus, lai nodrošinātu, ka patrulēšanas joslā tiek iekārtots tāds segums, kas nodrošina Valsts robežsardzes amatpersonām iespēju brīvi pārvietoties, Projekta 26. punkts paredz, ka, iekārtojot patrulēšanas joslu, var veikt tās attīrīšanu no krūmiem un citu augu seguma, savukārt kokus attiecīgajā teritorijā var izcirst tikai tad, ja tas nepieciešams robežapsardzības sistēmas nodrošināšanai. Ņemot vērā minēto, koku izciršana patrulēšanas joslā būs iespējama tikai tad, ja tiks konstatēts, ka patrulēšanas joslā augošie koki traucē robežapsardzības sistēmas pastāvēšanai nepieciešamo apstākļu nodrošināšanai. Lai nodrošinātu patrulēšanas joslas atbilstību Projektā ietvertajām iekārtošanas prasībām, Projekta 27. punkts paredz patrulēšanas joslas uzturēšanai veicamās darbības, kuru ietvaros veiks attīrīšanu no krūmiem un to saknēm, koku izciršanu un attīrīšanu no koku saknēm (ja tas nepieciešams robežapsardzības sistēmas pastāvēšanai nepieciešamo apstākļu nodrošināšanai), patrulēšanas joslas seguma atjaunošanu, informatīvo norāžu atjaunošanu un nomaiņu, klātbūtnes uztveršanas sistēmu un novērošanas iekārtu tehnisko apkopi, inženierbūvju atjaunošanu un pārbūvi, kā arī dažādu faktoru ietekmes dēļ radītu patrulēšanas joslai nelabvēlīgu izmaiņu likvidēšanu.  Projekta 28. un 29. punkts paredz noteikt robežzīmju uzraudzības joslas iekārtošanas un uzturēšanas prasības. Projekta 28. punkts paredz, ka, lai nodrošinātu valsts robežas redzamību, robežzīmju uzraudzības joslas iekārtošanai un uzturēšanai var veikt attīrīšanu no krūmiem un to saknēm, koku izciršanu un attīrīšanu no to saknēm, ja tas nepieciešams robežapsardzības sistēmas nodrošināšanai, zāles pļaušanu, robežzīmju atjaunošanu un pārbūvi, kā arī inženierbūvju atjaunošanu un pārbūvi, kā arī dažādu faktoru ietekmes dēļ radītu robežzīmju uzraudzības joslai nelabvēlīgu izmaiņu likvidēšanu. Savukārt Projekta 29. punkts paredz, ka robežzīmju uzraudzības joslas posmos, kuros pastāv augsts valsts robežas nelikumīgas šķērsošanas risks, var uzstādīt robežuzraudzības tehniskos līdzekļus – klātbūtnes uztveršanas sistēmas un novērošanas iekārtas, ierīkot pēdu kontroles joslu un veikt augsnes virsējās kārtas apstrādi, izvietot inženierbūves, ja tās pilnībā neliedz piekļuvi valsts robežai konkrētajā posmā, un veikt to apkopi.  Norādāms, ka arī robežzīmju uzraudzības joslā ir uzstādāmas tikai tādas inženiertehniskās būves, kas neliegs personām, kas atbilstoši Likumā noteiktajam būs saņēmušas terminētās caurlaides, uzturēties un brīvi pārvietoties pa patrulēšanas joslu un robežzīmju uzraudzības joslu, kā arī ļaus nepieciešamības gadījumā valsts robežai piekļūt arī operatīvajiem dienestiem.  Ņemot vērā, ka Likuma 3. pantā ietvertā Latvijas Republikas valsts robežas likuma 13. panta astotā daļa paredz pilnvarojumu Ministru kabinetam noteikt valsts robežas joslas iekārtošanas un uzturēšanas prasības, neattiecinot šo deleģējumu tikai uz valsts robežas joslu, kas noteikta gar ārējo robežu, Projekta IV nodaļa paredz noteikt valsts robežas joslas iekārtošanas un uzturēšanas prasības uz Eiropas Savienības iekšējās robežas.  Atbilstoši Latvijas Republikas un Lietuvas Republikas valdības līguma par Latvijas-Lietuvas valsts robežas uzturēšanu un pilnvaroto robežas pārstāvju darbību 8. panta 1. punktam robežas josla tiek uzturēta tādā stāvoklī, lai tiktu nodrošināta valsts robežas redzamība visā tās garumā, un atkarībā no nepieciešamības tiek attīrīta no kokiem, krūmiem un citu augu seguma. Robežūdeņu krastos attīrīšanu no kokiem, krūmiem un citu augu seguma veic, lai nodrošinātu redzamību tikai starp Pušu valstu robežstabiem, kas veido vienu un to pašu robežzīmi. Savukārt atbilstoši Latvijas Republikas valdības un Igaunijas Republikas valdības līguma par Latvijas – Igaunijas valsts robežas uzturēšanu un pilnvaroto robežas pārstāvju darbību 7. pantam puses nodrošina redzamību visā robežas joslā un atkarībā no nepieciešamības to attīra no kokiem, krūmiem un citu augu seguma. Ņemot vērā minēto, Projekta 30. punkts paredz, ka valsts robežas joslu iekārto un uztur tādā stāvoklī, lai nodrošinātu tās atbilstību starptautiskajiem līgumiem valsts robežas uzturēšanas jomā un netraucētu Valsts robežsardzes amatpersonām brīvi pārvietoties gar valsts robežu kājām. Savukārt, lai nodrošinātu iespēju arī valsts robežas joslā gar iekšējo robežu Valsts robežsardzes amatpersonām brīvi pārvietoties, Projekta 31. punkts paredz noteikt, ka valsts robežas joslā pieļaujamais zāles augstums nedrīkst pārsniegt 0,5 metrus. Vienlaikus, lai nodrošinātu valsts robežas redzamību visā tās garumā, Projekta 32. punkts paredz, ka, iekārtojot valsts robežas joslu gar iekšējo robežu, to var attīrīt no kokiem, krūmiem un citu augu seguma. Savukārt Projekta 33. punkts paredz noteikt valsts robežas joslas gar iekšējo robežu uzturēšanai veicamās darbības. Valsts robežas joslas gar iekšējo robežu uzturēšanai paredzēts veikt robežzīmju atjaunošanu un pārbūvi, attīrīšanu no krūmiem un to saknēm, zāles pļaušanu, kā arī caurteku un grāvju tīrīšanu un atjaunošanu, kā arī dažādu faktoru ietekmes (piemēram, dzīvnieku) dēļ radītu valsts robežas joslai nelabvēlīgu izmaiņu likvidēšanu. Ņemot vērā minēto, iekārtojot valsts robežas joslu gar iekšējo robežu, ir paredzēta iespēja izcirst kokus, ja koku dēļ ir traucēta valsts robežas redzamība visā tās garumā, savukārt valsts robežas joslas uzturēšanas ietvaros koku izciršana netiek paredzēta.  Vienlaikus, lai nodrošinātu redzamību starp Latvijas Republikas un Igaunijas Republikas vai Lietuvas Republikas valsts robežzīmēm, kā arī Latvijas Republikas teritorijā esošo valsts robežzīmju redzamību no visām pusēm, Projekta 34. punkts paredz, ka, lai nodrošinātu redzamību starp Latvijas Republikas un Igaunijas Republikas vai Latvijas Republikas un Lietuvas Republikas valsts robežzīmēm, veic zāles pļaušanu un attīrīšanu no krūmiem. Zāles pļaušanu un attīrīšanu no krūmiem perimetrā ap valsts robežzīmi pie Latvijas Republikas un Igaunijas Republikas veic 6 metru rādiusā, bet pie Latvijas Republikas un Lietuvas Republikas valsts robežas 5 metru rādiusā, savukārt virzienā no valsts robežzīmes uz valsts robežas joslu zāles pļaušanu un attīrīšanu no krūmiem veic attiecīgā perimetra platumā. Rādiusu apmērs Projekta 34. punktā ir noteikts atšķirīgs, ņemot vērā Ministru kabineta 2012. gada 14. augusta noteikumu Nr.550 “Noteikumi par Latvijas Republikas valsts robežas joslu, pierobežas joslu un pierobežu, kā arī pierobežas, pierobežas joslas un valsts robežas joslas norādījuma zīmju un informatīvo norāžu paraugiem un to uzstādīšanas kārtību” 2.3. un 2.4. apakšpunktā noteikto valsts robežas joslas platumu ar Igaunijas Republiku un Lietuvas Republiku. Vienlaikus norādāms, ka atbilstoši Projekta 34. punktā norādītajam zāles pļaušana un attīrīšana no krūmiem ap valsts robežzīmēm tiks veikta rādiusā ap valsts robežzīmi (6 vai 5 metru rādiusā), kā arī attiecīgā perimetra platumā (tas ir, 12 vai 10 metru platumā). |
| 3. | Projekta izstrādē iesaistītās institūcijas un publiskas personas kapitālsabiedrības | Iekšlietu ministrija, Valsts robežsardze |
| 4. | Cita informācija | Nav. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Projekta tiesiskais regulējums ietekmēs Valsts robežsardzi, pašvaldības, kuru administratīvajā teritorijā atrodas valsts robežas josla, patrulēšanas josla un robežzīmju uzraudzības josla, kā arī personas, kuru nekustamais īpašums atrodas valsts robežas joslā, patrulēšanas joslā un robežzīmju uzraudzības joslā. |
| 2. | Tiesiskā regulējuma ietekme uz tautsaimniecību un administratīvo slogu | Projekts šo jomu neskar. |
| 3. | Administratīvo izmaksu monetārs novērtējums | Projekts šo jomu neskar. |
| 4. | Atbilstības izmaksu monetārs novērtējums | Projekts šo jomu neskar. |
| 5. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar. |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Informācija par Projektu 2020. gada 23. septembrī tika ievietota Iekšlietu ministrijas un Valsts kancelejas tīmekļvietnē, lai sabiedrības pārstāvji saskaņā ar Ministru kabineta 2009. gada 25. augusta noteikumu Nr. 970 “Sabiedrības līdzdalības kārtība attīstības plānošanas procesā” 7.4.1 apakšpunktu varētu sniegt viedokli par Projektu tā izstrādes stadijā. |
| 2. | Sabiedrības līdzdalība projekta izstrādē | Lai informētu sabiedrību par Projektu un dotu iespēju izteikt par to viedokļus, Projekts saskaņā ar Ministru kabineta 2009. gada 25. augusta noteikumu Nr. 970 “Sabiedrības līdzdalības kārtība attīstības plānošanas procesā” 13. un 14. punktu 2020. gada 23. septembrī ievietots Iekšlietu ministrijas tīmekļvietnē (<https://www.iem.gov.lv/lv/ministru-kabineta-noteikumu-projekts-latvijas-republikas-valsts-robezas-joslas-patrulesanas-joslas-un-robezzimju-uzraudzibas-joslas-iekartosanas-un-uzturesanas-noteikumi>), kā arī Valsts kancelejas tīmekļvietnē (<https://www.mk.gov.lv/content/ministru-kabineta-diskusiju-dokumenti>).  Sabiedrības pārstāvji saskaņā ar Ministru kabineta 2009. gada 25. augusta noteikumu Nr. 970 “Sabiedrības līdzdalības kārtība attīstības plānošanas procesā” 7.4.1 apakšpunktu varēja līdz 2020. gada 6. oktobrim sniegt viedokli par Projektu tā izstrādes stadijā. |
| 3. | Sabiedrības līdzdalības rezultāti | Sabiedrības viedokļi par Projektu organizētās sabiedrības līdzdalības ietvaros netika saņemti. |
| 4. | Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Valsts robežsardze |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Ar Projektu jaunas funkcijas un uzdevumi netiek radīti.  Saistībā ar Projekta izpildi nav nepieciešams veidot jaunas institūcijas, netiks likvidētas un reorganizētas esošās institūcijas. |
| 3. | Cita informācija | Projektā paredzēto pasākumu īstenošana tiks nodrošināta Iekšlietu ministrijai piešķirto valsts budžeta līdzekļu ietvaros. |

Iekšlietu ministre M. Golubeva

Vīza:

valsts sekretārs D. Trofimovs

Brača, 67219158

[krista.braca@iem.gov.lv](mailto:krista.braca@iem.gov.lv)